
Beskrivelse 
I dag udstilles der allerede store mængder vandrelaterede data gennem eksempelvis Danmarks Miljøportal, Ledningsejerregistret og Jupiterdatabasen, men der findes også meget data, som endnu ikke udstilles. Det efterlader et potentielt uudnyttede potentiale ifm. digitalisering af vandsektoren, som leverancen blandt andet vil kvalificere. Vurderingen af, at der findes et uudnyttet potentiale, stammer fra input fra medlemmerne af vand-DUG’en, som repræsenterer en bred vifte af aktører i vandsektoren. Mens vand-DUG’ens leverance 3, Anbefaling om nemmere og ensartet adgang til data om eget vandforbrug, forholder sig til nemmere adgang til forbrugsdata, har denne leverance (4) til formål at afdække hvilke data fra vandets samlede kredsløb, der endnu ikke udstilles. På baggrund heraf udarbejdes en anbefaling om, hvordan de data bedst gøres tilgængelige, fx via frisættelse, samt hvordan der sikres nem og ensartet adgang hertil for den relevante målgruppe afhængigt af identificerede data. Identificeringen af data vil ske pba. en vurdering af, hvilken værdiskabelse de pågældende datasæt vil bidrage med samt evt. barrierer, der vil være forbundet med at udstille dem.

Opgaver
A: Identificering af data, der udstilles gennem øvrige platforme
Der gennemføres en analyse af hvilke vanddata, der allerede udstilles gennem eksisterende platforme, eksempelvis Danmarks Miljøportal, Ledningsejerregistret og Jupiterdatabasen. 
På baggrund af denne identifikation foretages der en vurdering af, hvorvidt der er et uudnyttet potentiale i at frisætte data, som ikke allerede udstilles.
B: Analyse af gevinster og barrierer for udstilling af øvrige data
Der arrangeres en større ekstern workshop, hvor øvrige data, der ønskes udstillet, identificeres.
Ud over at identificere de enkelte datasæt afklares værdiskabelse ved og barrierer for udstilling heraf, herunder hvilke tekniske rammer, der skal være til stede for at kunne udstille dem. 
Delopgaven udmøntes i et notat, der udarbejdes i arbejdssporet for leverance 4.
C: Afklaring af juridiske og regulatoriske rammer for anbefalingen
Der foretages en analyse af hvorvidt der er juridiske og regulatoriske rammer, der står i vejen for at udstille de identificerede og anbefalede datasæt eller om der er grundlag for at udstille data inden for de eksisterende regulatoriske rammer. På baggrund af denne analyse kan der opstilles en anbefaling om ændringer i de juridiske og regulatoriske rammer, som indgår som en del af den samlede anbefaling.
D: Udarbejdelse af løsningsforslag og anbefaling 
De identificerede datasæt gennemgår en udvælgelsesproces i arbejdssporet med udgangspunkt i analysen, som beskriver gevinster og barrierer ved udstilling af de pågældende datasæt.
Der udarbejdes herefter en anbefaling om hvilke datasæt, der kan udstilles, samt en tilhørende implementeringsplan, hvor det blandt andet kvalificeres hvor og hvordan de pågældende datasæt mest hensigtsmæssigt udstilles. Udvælgelsen af datasæt valideres i regi af Vand-DUG’en, mens selve anbefalingen udarbejdes i arbejdssporet.

Afhængigheder
Vand leverance 3: Anbefaling om nemmere og ensartet adgang til data om eget vandforbrug 
TAU-retningslinjer (TAU 2-6)

